ΓΡΑΠΤΗ ΕΡΩΤΗΣΗ P-3316/98

υποβολή: Nelly Maes (ARE) προς την Επιτροπή

(27 Οκτωβρίου 1998)

Θέμα: Το φλαμανδικό πρόγραμμα δράσης για τα λιπάσματα (MAP) και η τήρηση εκ μέρους της Φλάνδρας της οδηγίας για τη νιτρορύπανση 91/676/ΕΟΚ

Η Επιτροπή διαβίβασε προς το Βασίλειο του Βελγίου στις 28 Μαΐου 1995 και στις 28 Οκτωβρίου 1997 επιστολή στην οποία διατυπώνονται παρατηρήσεις όσον αφορά την εφαρμογή, εκ μέρους της περιφέρειας των Βρυξελλών και της περιφέρειας της Φλάνδρας, της οδηγίας σχετικά με τη νιτρορύπανση 91/676/ΕΟΚ(1). Σύμφωνα με το άρθρο 169 της Σύμβασης, οι αρμόδιες αρχές είχαν κληθεί να αντιδράσουν στις παρατηρήσεις που διατύπωσε η Ευρωπαϊκή Επιτροπή όσον αφορά την μη τήρηση της εν λόγω οδηγίας. Οι κυριότερες παρατηρήσεις αφορούσαν τον μη χαρακτηρισμό των ευπρόσβλητων ζωνών, την απουσία κώδικος ορθών γεωργικών πρακτικών, την μη ορθή και ατελή μεταφορά της οδηγίας στις διατάξεις του εσωτερικού δικαίου, τον καθορισμό υψηλότερων ποσοτήτων αζώτου από ό,τι επιτρέπεται να διασπείρεται στο έδαφος ανά εκτάριο/ ανά έτος (για τη Φλάνδρα μέχρις 450 κιλά σε σχέση με το ανώτατο όριο των 210 κιλών κατά το Δεκέμβριο του 1998!!!) και την απουσία ενός προγράμματος δράσης. Μπορεί να αναφέρει η Επιτροπή:

1. ποιά ήταν η αντίδραση εκ μέρους των αρμόδιων αρχών του Βελγίου, Φλάνδρας και/ή των Βρυξελλών στην επιστολή που διεβίβασε η Επιτροπή στις 28 Μαΐου 1995 και στις 28 Οκτωβρίου 1997;

2. κατά πόσο οι αρμόδιες αρχές ανταποκρίθηκαν στις παρατηρήσεις της;

3. εάν εξετάζει τη λήψη νομικών μέτρων έναντι της περιφέρειας της Φλάνδρας και της περιφέρειας των Βρυξελλών ούτως ώστε να αναγκασθούν να μεταφέρουν ορθώς στο εσωτερικό δίκαιο την προαναφερθείσα οδηγία; Εάν ναι ποιά; Μπορεί η Επιτροπή να παράσχει χρονοδιάγραμμα επί του θέματος;

4. ποιές κυρώσεις μπορεί να επιβάλει σχετικώς;

Απάντηση της κ. Bjerregaard εξ ονόματος της Επιτροπής

(27 Νοεμβρίου 1998)

Βάσει του άρθρου 155 της συνθήκης ΕΚ, η Επιτροπή μεριμνά για την εφαρμογή των διατάξεων που

θεσπίζονται από τα θεσμικά όργανα δυνάμει της ως άνω συνθήκης. Ως εκ τούτου η Επιτροπή κλήθηκε να εξετάσει την εφαρμογή εκ μέρους των κρατών μελών της οδηγίας 91/676/ΕΟΚ του Συμβουλίου, της 12 Δεκεμβρίου 1991, σχετικά με την προστασία των υδάτων από τη νιτρορρύπανση γεωργικής προέλευσης.

Στο πλαίσιο αυτό η Επιτροπή κίνησε τη διαδικασία που προβλέπεται στο άρθρο 169 της συνθήκης ΕΚ κατά του Βελγίου και αποφάσισε την έκδοση αιτιολογημένης γνώμης. Οπως αναφέρει η Επιτροπή στο σχετικό ανακοινωθέν(2) της προς τον Τύπο, η εν λόγω αιτιολογημένη γνώμη θίγει πολλά προβλήματα, και ιδίως τον ανεπαρκή αριθμό ευπαθών περιοχών στη Φλάνδρα, την ελλιπή επιτήρηση στις Βρυξέλλες και την έλλειψη προγραμμάτων δράσης για τη Βαλλονία και τις Βρυξέλλες.

Σε περίπτωση μη συμμόρφωσης του Βελγίου προς την ως άνω αιτιολογημένη γνώμη, η Επιτροπή θα μπορούσε να παραπέμψει την υπόθεση στο ΔΕΚ προκειμένου να διαπιστωθούν ενδεχόμενες ελλείψεις.

Κρίνεται σκόπιμο να διευκρινισθεί ότι βάσει των κείμενων κανόνων για τη δημοσιοποίηση των διαδικασιών παράβασης οι αντίστοιχες λεπτομέρεις θεωρούνται εμπιστευτικού χαρακτήρα. Δεδομένου ότι πρόκειται για παρατηρήσεις που διατυπώνει ένα κράτος μέλος στο πλαίσιο αυτής της διαδικασίας, εναπόκειται στις αρχές του συγκεκριμένου κράτους μέλους να αποφασίσει αν θα επιτρέψει την πρόσβαση του κοινού στις παρατηρήσεις αυτές.

(1) ΕΕ L 375 της 31.12.1991, σελ. 1.

(2) ΙΡ/98-367 της 7,7,1998.